b'\n_START_ARTICLE_\nRaimundas Katilius\n_START_SECTION_\nBiografija\n_START_PARAGRAPH_\n1964\xc2\xa0m. baig\xc4\x97 M. K. \xc4\x8ciurlionio meno mokykl\xc4\x85, kur mok\xc4\x97si pas Emilij\xc4\x85 Armonien\xc4\x99 ir Aleksandr\xc4\x85 Livont\xc4\x85. 1970\xc2\xa0m. baig\xc4\x97 Maskvos konservatorijos Igorio Bezrodno klas\xc4\x99, 1972\xc2\xa0m. jos aspirant\xc5\xabr\xc4\x85. 1971\xe2\x80\x931975\xc2\xa0m. grie\xc5\xbe\xc4\x97 smuiku Maskvos filharmonijos stygini\xc5\xb3 kvartete. Nuo 1975\xc2\xa0m. LSSR konservatorijos d\xc4\x97stytojas, 1984\xc2\xa0m. docentas, nuo 1989\xc2\xa0m. profesorius._NEWLINE_I\xc5\xa1ugd\xc4\x97 apie 60 mokini\xc5\xb3, tarp kuri\xc5\xb3\xc2\xa0\xe2\x80\x93 Jelena Alymova, Martynas \xc5\xa0v\xc4\x97g\xc5\xbeda von Bekkeris, Irma Belickait\xc4\x97, Leonidas Binderis, D\xc5\xbeeraldas Bidva, Darius Dik\xc5\xa1aitis, Zbignievas Levickis, Aidas Strimaitis, Dalia Surau\xc4\x8di\xc5\xabt\xc4\x97, Rasa Vosili\xc5\xabt\xc4\x97 ir kt._NEWLINE_2000\xc2\xa0m. baland\xc5\xbeio 4 d. mir\xc4\x97 scenoje, grie\xc5\xbedamas Moriso Ravelio Sonat\xc4\x85 smuikui ir fortepijonui koncerte Bad Kissingene (Vokietija). Palaidotas Antakalnio kapin\xc4\x97se.\n_START_SECTION_\nK\xc5\xabryba\n_START_PARAGRAPH_\nRepertuar\xc4\x85 sudar\xc4\x97 klasikin\xc4\x97 ir XX a. muzika. Pirmasis atliko ir redagavo kai kuriuos k\xc5\xabrinius smuikui, kuriuos para\xc5\xa1\xc4\x97 Feliksas Bajoras, Eduardas Balsys, Julius Juzeli\xc5\xabnas, Osvaldas Balakauskas, Vytautas Barkauskas, Justinas Ba\xc5\xa1inskas, Povilas Dik\xc4\x8dius, Vytautas Jurgutis, Vytautas Lauru\xc5\xa1as, kiti kompozitoriai. Eduardas Balsys k\xc5\xabr\xc4\x97 R. Katiliui skirt\xc4\x85 III koncert\xc4\x85 smuikui solo (autorius mir\xc4\x97 nebaig\xc4\x99s \xc5\xa1io k\xc5\xabrinio; galutin\xc4\x97 redakcija\xc2\xa0\xe2\x80\x93 R. Katiliaus). Smuikavimas emocingas, virtuozi\xc5\xa1kas, ugningas._NEWLINE_Koncertavo kaip solistas ir kamerini\xc5\xb3 ansambli\xc5\xb3 artistas. 1971\xe2\x80\x931975\xc2\xa0m. grie\xc5\xbe\xc4\x97 Maskvos konservatorijos aspirant\xc5\xb3 stygini\xc5\xb3 kvartete. Daugiausia koncert\xc5\xb3 sureng\xc4\x97 su ilgamete k\xc5\xabrybin\xc4\x97 partnere pianiste Larisa Lobkova. Koncertavo su pianistais Leonidu Dorfmanu, Golda Vainberg-Tatz, Petru Geniu\xc5\xa1u, LSSR filharmonijos simfoniniu, Lietuvos kameriniu, kitais simfoniniais ir kameriniais orkestrais Europos, Amerikos, Azijos, Afrikos \xc5\xa1alyse. Dalyvavo \xc5\xbeymiausiuose tarptautiniuose muzikos festivaliuose. 1975\xe2\x80\x931999\xc2\xa0m. grie\xc5\xbe\xc4\x97 savo mokytojo Aleksandro Livonto, 1999\xe2\x80\x932000\xc2\xa0m. smuikininko Eugenijaus Paulausko (manoma, pagamintu Antonijaus Stradivarijaus) smuiku. Paskelb\xc4\x97 atsiminim\xc5\xb3 apie lietuvi\xc5\xb3 muzikus. _NEWLINE_2006\xc2\xa0m. sukurtas dokumentinis kino filmas \xe2\x80\x9eNepasiekiamas horizontas\xe2\x80\x9c, re\xc5\xbeisierius Jonas Urbonavi\xc4\x8dius.'